गोदान दिल्ली , 21 आगस्ट : भारतनि दावगाफुनाय लाइमोन टेनिस गेलेगिरि सुमित नागलआ गावनि गोख्रों नाजाथाबनानै गेलेनायनि गेजेरजोंबो मोनसे सेटखौल' देरहानानै गुबुन मोन्नै सेटखौ जेन्नांनायनि जाहोनाव टुर्नामेन्टनिफ्राय ओखारनांबाय । चेक गणराइज्योआव थांनाय सप्ताहनिफ्राय जागायजेन्नाय प्राघ अपेन चेलेन्जार टेनिस टुर्नामेन्टनि मैया गेलेनाय क्वार्टार फाइनाल मेचखौ भारतनि सुमित नागलआ सुइजार्लेन्डनि गोख्रों गेलेगिरि स्टान वावरिंकानि हेंथायै गोख्रों गेलेदोंमोन । अदेबानि बे गेलेनायाव नागलआ गिबि सेट फइन्टखौ लानो हादोंमोनब्लाबो उननि मोननै सेटखौ फारियै जेन्नो गोनां जानायनि जाहोनाव थांखि लानाय सिमाङा फेलें जायो । मुलुगनां हौवा टेनिस रेंकिंयाव 127 थि सारियाव जायगा लानानै गेलेनाय सुमित नागलआ रेंकिंनि 17 थि गेलेगिरि वावरिंकानि हेथायै गोख्रों गेलेना गिबि सेट फइन्टखौ गासै 6.2 फइन्टआव दखल खालामनो हादोंमोन । बेनि उनाव सुइजार्लेन्डनि गेलेगिरिया उननि मोननै सेटखौ 6.0,6.1 आव देरहानो हानानै थोंजोङै टुर्नामेन्टनि सेमि फाइनालाव सहैनो हायो । बे मेचखौ देरहानो थाखाय सुइजार्लेन्डनि गेलेगिरिया सुमित नागलनि हेथायै गासै 1 घन्टा 19 मिनिट सम गेलेनो गोनां जादोंमोन । बे मेचआव भारतनि नागलआ वावरिंकानि हेंथायै माखासे गेलेनायाव सोमोनांथाव दिन्थिनो हादोंमोन । बेनि सिगांबो सुइजार्लेन्डनिनो गेदेमा टेनिस गेलेगिरि रजार फेडारारनि हेंथायैबो थांनाय बोसोरनि इउ एस अपेननि गेलेनायाव मोनसे सेटखौ देरहानो हानायनि उनाव उननि सेटखौ जेन्नायजों टुर्नामेन्टनिफ्राय ओखारनांदोंमोन । 
भारतनि सुमित नागलआ क्वार्टार फाइनाल मेचखौ जेन्नानै टुर्नामेन्टनिफ्राय ओखारनांबाय